Hei, denne artikkelen er over ett år gammel og kan inneholde utdatert informasjon

(Dagbladet): Antall positive dopingtester for cannabis har stupt etter at Verdens antidopingbyrå (WADA) hevet grensen for når man blir tatt. Det skaper reaksjoner.

Tidligere kom en svært stor andel av de positive dopingtestene i idretten både i Norge og på verdensbasis fra cannabisbruk, altså hasj.

FAKTA Tre kjente hasjsaker i idretten



Jaysuma Ndure

Den norske sprinteren testet positivt for cannabis i 2007, men hevdet at han fikk i seg stoffet fordi han drakk ufiltrert te som han ikke kjente til innholdet i. Slapp unna med en advarsel.



Ross Rebagliati

Canadieren vant det første OL-gullet i snowboard noensinne i 1998, men testet positivt for cannabis, og ble fratatt gullet. Han fikk det imidlertid tilbake siden cannabis den gangen ikke sto på lista over ulovlige stoffer.



Dag Christensen og Anthony Williams

De to basketspillerne fikk sparken fra seriemester Tromsø Storm i 2007 etter å ha innrømmet å ha røyket hasj.

Stoffet kan spores i kroppen i flere uker etter det er inntatt, men de fleste kan være enige om at det ikke på noen måte er prestasjonsfremmende.

Fram til sommeren 2013 ble utøvere på verdensbasis tatt på rekke og rad for stoffet. I Norge var det gjerne utøvere fra mindre ballidretter som testet positivt for cannabis.



Norges raskeste mann, Jaysuma Ndure, var et unntak, da han testet positivt i 2007, men han slapp unna med en advarsel.

Hevet grensen Samtidig gikk diskusjonen i Verdens antidopingbyrå (WADA) rundt hva man skulle gjøre med alle de positive testene. Løsningen ble å endre på hva som skal til for å bli tatt.

IKKE IMPONERT: Fungerende styreleder i Landsforbundet mot stoffmisbruk, Stein Lyberg, er svært kritisk til at WADA lar mange hasjrøykere slippe unna. Foto: Stian Lysberg Solum / NTB Scanpix Vis mer

Den tankegangen er videreført i WADAs nye antidopingkode, som trådte i kraft 1. januar i år.

- 70 prosent av våre positive prøver dreide seg om marijuana. Diskusjonen i WADA gikk på om vi bare skulle bruke ressursene våre på å bekjempe juks i idretten, eller om vi også skulle bruke dem på å bekjempe et samfunnsproblem som narkotika som foreksempel at en utøver røyker hasj tre-fire dager før en konkurranse. Noen mente at antidopingorganisasjoner også bør ta seg av å bekjempe et helseproblem, mens andre mente at det ikke skal tillegges de nasjonale antidopingbyråene, sier spesialrådgiver i Antidoping Norge, og tidligere WADA-direktør, Rune Andersen, til Dagbladet.

Pragmatisk løsning WADA-styret kom dermed til en pragmatisk løsning: Svaret ble å beholde cannabis på dopinglista, men å øke grensen for deteksjon.



Etter at den nye grensen ble innført sommeren 2013, skal du med andre ord nærmest være «høy» for å teste positivt.

TESTET POSITIVT: Jaysuma Saidy Ndure testet positivt for cannabis i 2007, men Det internasjonale friidrettsforbundet (IAAF) lot ham slippe unna med en advarsel. Foto: Cornelius Poppe / NTB Scanpix Vis mer

- Listekomiteen i WADA hevet grensen for deteksjon ti ganger, fra 15 mikrogram per milliliter til 150. På den måten ønsker man å fokusere på de utøverne som er under påvirkning av cannabis under idrettskonkurransen, sier Andersen.

Kritisk Deteksjonsendringen har vært en suksess sett fra dopingjegernes synspunkt ettersom antallet positive tester for cannabis har stupt det siste halvannet året.

Fungerende styreleder i Landsforbundet mot stoffmisbruk, Stein Lyberg, er imidlertid svært kritisk til at WADA lar mange hasjrøykere slippe unna.

ØKTE GRENSEN: Rune Andersen var direktør i WADA da deteksjonsgrensen for cannabis ble tidoblet. Foto: Heiko Junge / NTB Scanpix Vis mer

- Sånn jeg ser det aksepterer WADA doping ved å øke grensen for når man tester positivt. Det blir en sniklegalisering av cannabis. Mitt fremste fokus er de pårørende, og med tanke på dem mener jeg at WADA blåser i samfunnsansvaret sitt, sier Lyberg.

Spent Ap Ap's ruspolitiske talskvinne, Ruth Grung, understreker at partiet er imot legalisering av cannabis.

- Selv om vi har kunnskaper om cannabis, har vi langt mindre kunnskap om kombinasjon av rus og dopingmidler, men mye tyder på at det kan ha svært uheldige helsekonsekvenser. Så det er klokt å være føre-var. Vi støtter også Norges idrettsforbund (NIF), som vi oppfatter er svært tydelig på at cannabis ansees som usunt og skadelig for idrettens omdømme, sier hun til Dagbladet.



- Kommer Ap til å ta opp dette med kulturminister Thorild Widvey, som sitter i WADA-styret?

STØTTER IDRETTEN: Ruth Grung, ruspolitisk talskvinne i Ap, er på linje med Norges idrettsforbund når det kommer til cannabis. Foto: Ap Vis mer

- Vi har store forventninger til hvordan hun vil følge opp norsk politikk på dette feltet.



FAKTA Cannabis i idretten

• Cannabisbruken blant ungdom har gått ned de siste årene. Cannabis var svært populært på slutten av 90-tallet, da rundt 18 prosent av ungdommer oppga at de noen gang har brukt hasj. Nå har dette tallet sunket til 13 prosent (SIRUS: Rusmidler i Norge 2006.).

• Holdningene til legalisering av cannabis har også forandret seg. Det var 6,5 prosent av alle ungdommer som mente hasj burde kunne selges fritt i 2006, mot 12 prosent i 1999.

• Cannabis er samtidig det mest brukte rusmidlet etter alkohol. Andre rusmidler som amfetamin, kokain og sniffing er mye mindre utbredt. Amfetamin er det vanligste av disse og det oppgir 3,1 prosent noen gang å ha brukt.

• Både cannabis, amfetamin og kokain står på WADAs dopingliste.

Kilde: Antidoping Norge

